Notum habeatur omnibus hoc deciduo casu degentibus, quia dum adsideret domnus Berno secus basilicam Alme Virginis, expetiit ab eo domnus Albericus comes ex rebus aliquid tironis sabahot Sancti Vincentii Matisconensis, fiscum videlicet unum in pago Lugdunensi conjacentem, ecclesiam Sancti Amoris et Viatoris et quicquid in Vinciaco villa cernebatur habere, ministeriumve prepositure dignitatis, quecumque ibidem subjecta sunt ei, cum capellis inibi adjacentibus, inquisitis et inquirendis, universa sibi conferri sub integritate postulavit. At dominus Berno pontifex, annuens precibus predicti comitis, contulit illi ecclesiam sanctorum geminorum Amoris et Viatoris, cum omnibus appendenciis, sicut superius inserta sunt; ut ipse et Leutaldus comes atque Humbertus, filii prememorati Alberici, temporibus vite illorum, ipsas res suis aptare usibus firmiter sine ullius controversia valerent, et ut liberius hoc tenere quiverint sine contagione peccati, quia sancta erant ista et in heleemosina Sancto Vincentio fuerant collata, donaverunt Sancto Vincentio, in pago Matisconensi, capellam unam in honore Beati Bartholomei apostoli dicatam et in villa Fabricas sitam, et quicquid in ipsa villa visi erant habere, cum cunctis rebus ibi adherentibus, ut abhinc et deinceps sine ulla contradictione Sanctus Vincentius et rectores ejus teneant et possideant. Et in pago Sconigense villam unam Salvamacum nuncupatam, cum ecclesia que est in Aponiaco, in honore Sancti Petri, cum universis sibi appendentibus, cum servis et ancillis in utrisque villis commorantibus, ut post illorum trium decessum, Sanctus Vincentius sue ecclesie et suas res et istas quas predicti viri ibi contulerunt, melioratas et bene constructas recipiat, Fabricas vero presentialiter. Idcirco autem hanc precariam sibi fieri poposcerunt, nequando alicujus malignitatis astu, causa repetitionis, ea que acta sunt sinerent fore abolenda; et ut litterarum rememorentur, domnus presul Berno eam propriis manibus roboravit et fidelibus suis signandam tradidit. Sed annis singulis, festivitate Sancti Vincentii, soldos X ex argento in censu persolvant, quod si negligentes exinde apparuerint in reddendo, in duplum cogantur exsolvere. Similiter Semiriacum et Castanedum quod non pertinet ad Sanctum Amorem. Ea vero ratione actum est hoc ut si quispiam ex illis quibus ista donantur, vel heredibus eorum, distulerit Sancto Vincentio vel rectoribus ejus, excommunicatus habeatur. S. Bernonis episcopi. S. Maimbodi. S. Aldonis. S. Flotberti. S. Berno. Hactum est hoc regnante Rodulfo rege.